15.5.2023
MT
Il-Ġurnal Uffiċjali tal-Unjoni Ewropea
C 173/27
Rikors ippreżentat fil-21 ta’ Marzu 2023 – Il-Kummissjoni Ewropea vs Ir-Repubblika ta’ Malta (Kawża C-181/23) (2023/C 173/37) Lingwa tal-kawża: l-Ingliż Partijiet Rikorrent: Il-Kummissjoni Ewropea (rappreżentanti: C. Ladenburger, E. Montaguti, J. Tomkin, aġenti) Konvenut: Ir-Repubblika ta’ Malta
Talbiet — tikkonstata li bl-istabbiliment u bl-implimentazzjoni ta’ programm istituzzjonalizzat bħall-akkwist tan-nazzjonalità Maltija permezz ta’ naturalizzazzjoni għal servizzi eċċezzjonali permezz ta’ investiment dirett abbażi tal-Artikolu 10(9) tal-Att dwar iċ-Ċittadinanza Maltija kif emendat bl-Att tal-2020 li jemenda l-Att dwar iċ-Ċittadinanza Maltija (Emenda Nru 2), u r-Regolamenti dwar l-għoti ta’ ċittadinanza għal servizzi eċċezzjonali, tal-2020, li joffri naturalizzazzjoni fin-nuqqas ta’ rabta reali tal-applikanti mal-pajjiż, inkambju għal ħlasijiet jew għal investimenti predeterminati, ir-Repubblika ta’ Malta naqset milli twettaq l-obbligi tagħha skont l-Artikolu 20 TFUE u l-Artikolu 4(3) TUE; — tikkundanna lil Ir-Repubblika ta’ Malta għall-ispejjeż.
Motivi u argumenti prinċipali Wara emenda għall-Att dwar iċ-Ċittadinanza Maltija f’Novembru 2013, Malta introduċiet l-ewwel programm tagħha ta’ ċittadinanza permezz ta’ investiment fl-2014.
L-iskema tal-2014 ġiet sussegwentement issostitwita fl-2020 mill-programm ta’ “Ċittadinanza Maltija permezz ta’ Naturalizzazzjoni għal Servizzi Eċċezzjonali b’Investiment Dirett”.
L-iskema l-ġdida ġiet stabbilita mill-Att tal-2020 li jemenda l-Att dwar iċ-Ċittadinanza Maltija (Emenda Nru 2) u mir-Regolamenti dwar l-għoti ta’ ċittadinanza għal servizzi eċċezzjonali, tal-2020.
Il-liġi tal-Unjoni tipprekludi skemi nazzjonali ta’ ċittadinanza permezz ta’ investiment li jippermettu l-għoti sistematiku ta’ ċittadinanza ta’ Stat Membru inkambju għal ħlasijiet jew investimenti predeterminati fin-nuqqas ta’ rekwiżit ta’ rabta ġenwina bejn l-Istat u l-individwi kkonċernati.
Il-Kummissjoni tqis li l-iskema taċ-Ċittadinanza Maltija permezz ta’ Naturalizzazzjoni għal Servizzi Eċċezzjonali b’Investiment Dirett (2020) tikkostitwixxi tali skema illegali ta’ ċittadinanza permezz ta’ investiment.
Billi stabbilixxiet u żammet tali skema, Malta tikkomprometti u timmina l-essenza tal-integrità taċ-ċittadinanza tal-Unjoni bi ksur tal-Artikolu 20 TFUE u bi ksur tal-prinċipju ta’ kooperazzjoni leali stabbilit fl-Artikolu 4(3) TUE.
Rikors ippreżentat fl-24 ta’ Marzu 2023 – Il-Kummissjoni Ewropea vs Ir-Repubblika Portugiża (Kawża C-191/23) (2023/C 173/38) Lingwa tal-kawża: il-Portugiż Partijiet Rikorrent: Il-Kummissjoni Ewropea (rappreżentant: C. Hermes, L. Santiago de Albuquerque, aġenti) Konvenut: Ir-Repubblika Portugiża